b'\n_START_ARTICLE_\nBarry Goldwater\n_START_SECTION_\nTausta\n_START_PARAGRAPH_\nGoldwaterin is\xc3\xa4 oli syntyj\xc3\xa4\xc3\xa4n juutalainen, mutta k\xc3\xa4\xc3\xa4ntyi episkopaaliksi voidakseen menn\xc3\xa4 naimisiin morsiamensa kanssa. Goldwaterin perheen omistama tavaratalo teki perheest\xc3\xa4 kohtuullisen varakkaan. Goldwater k\xc3\xa4vi Stauntonin sotilasakatemian ja opiskeli Arizonan yliopistossa valmistuen vuonna 1932._NEWLINE_Toisen maailmansodan aikana Goldwater palveli taistelulent\xc3\xa4j\xc3\xa4n\xc3\xa4 Intiassa, Burmassa, Kiinassa ja Euroopassa. H\xc3\xa4n palasi siviiliel\xc3\xa4m\xc3\xa4\xc3\xa4n saavutettuaan kenraalimajurin arvon ja lennetty\xc3\xa4\xc3\xa4n armeijassa 165 erilaisella lentokoneella.\n_START_SECTION_\nPoliittinen ura\n_START_PARAGRAPH_\nBarry Goldwater aloitti poliittisen uransa vuonna 1949. H\xc3\xa4net valittiin senaattiin vuonna 1953, kun h\xc3\xa4n voitti vaalissa demokraattisen puolueen senaatin ryhm\xc3\xa4njohtajan (Senate Floor Leader) Ernest McFarlandin. Vastaava on tapahtunut vain kaksi kertaa historian aikana: Goldwaterin kohdalla ja John Thunen voitettua Tom Daschlen vuonna 2004. Goldwater istui senaatissa kaksi kautta._NEWLINE_Goldwater oli tunnettu antikommunisti muttei koskaan syytt\xc3\xa4nyt ket\xc3\xa4\xc3\xa4n kommunistiksi tai neuvostoagentiksi, edes McCarthyn aikana._NEWLINE_Goldwater oli perustamassa Arizonan NAACP:t\xc3\xa4, joka tavoitteli tasapuolisia oikeuksia mustalle v\xc3\xa4est\xc3\xb6lle ja edesauttoi rotuerottelun lopettamista Arizonan kansalliskaartissa. Senaattorina Goldwater kannatti vuosien 1957 ja 1960 lakialoitteita mustien ihmisoikeuksien ja \xc3\xa4\xc3\xa4nestysoikeuden parantamiseksi. _NEWLINE_Goldwater silti vastusti vuoden 1964 Civil Rights Actia, koska h\xc3\xa4nest\xc3\xa4 laki rikkoisi osavaltioiden itsem\xc3\xa4\xc3\xa4r\xc3\xa4\xc3\xa4misoikeutta ja ihmisten oikeutta valita liiketoimikumppaninsa.\n_START_SECTION_\nPresidentinvaalit 1964\n_START_PARAGRAPH_\nEnnen Goldwateria republikaaninen puolue ei ollut t\xc3\xa4ysin sitoutunut konservatiivisuuteen, vaan Nelson A. Rockefellerin edustama maltillinen sosiaaliliberalismi oli puolueessa t\xc3\xa4rke\xc3\xa4ss\xc3\xa4 asemassa. Goldwaterin vankka talousliberalismi ja taistelunhaluinen kommunismin vastustaminen huolestuttivat monia h\xc3\xa4nen omassa puolueessaan. Monet perinteiset republikaanit katsoivat Goldwaterin olevan liian oikeistolainen voittaakseen vaalit. _NEWLINE_Goldwater kuitenkin valittiin republikaanien presidenttiehdokkaaksi. H\xc3\xa4n tiivisti ajatuksensa puheessaan vastaanottaessaan ehdokkuuden: "\xc3\x84\xc3\xa4rimm\xc3\xa4isyyksiin meneminen vapauden puolustamiseksi ei ole mik\xc3\xa4\xc3\xa4n pahe. Muistuttaisin my\xc3\xb6s, ett\xc3\xa4 maltillisuus oikeuteen pyrkimisess\xc3\xa4 ei ole mik\xc3\xa4\xc3\xa4n hyve." Tinkim\xc3\xa4tt\xc3\xb6m\xc3\xa4n periaatteellinen Goldwater oli t\xc3\xa4m\xc3\xa4n j\xc3\xa4lkeen helppo leimata \xc3\xa4\xc3\xa4rimm\xc3\xa4isyysmieheksi. _NEWLINE_Goldwater vaati Vietnamin sodan suhteen nopeita p\xc3\xa4\xc3\xa4t\xc3\xb6ksi\xc3\xa4. H\xc3\xa4nen mukaansa Yhdysvaltojen tulisi joko pysy\xc3\xa4 kokonaan pois Vietnamin sodasta tai k\xc3\xa4ytt\xc3\xa4\xc3\xa4 kaikkia voimavarojaan sodan nopeaan voittamiseen. Goldwater puhui mahdollisuuksista k\xc3\xa4ytt\xc3\xa4\xc3\xa4 ydinasetta Vietnamissa, mutta ei suoranaisesti viitannut tekev\xc3\xa4ns\xc3\xa4 n\xc3\xa4in mik\xc3\xa4li h\xc3\xa4net valittaisiin. Demokraatit kuitenkin tarttuivat t\xc3\xa4h\xc3\xa4n kommenttiin muun muassa kuuluisassa Daisy-mainoksessa, jossa pieni tytt\xc3\xb6 n\xc3\xa4ytettiin laskemassa p\xc3\xa4iv\xc3\xa4nkakkaran ter\xc3\xa4lehti\xc3\xa4 samaan aikaan kun mies\xc3\xa4\xc3\xa4ni suoritti ydinohjuksen l\xc3\xa4ht\xc3\xb6laskua. Mainoksella Goldwater pyrittiin esitt\xc3\xa4m\xc3\xa4\xc3\xa4n vastuuttomana sotahulluna, joka saattaisi presidenttin\xc3\xa4 ollessaan aloittaa ydinsodan. Goldwater kannatti perusteellista sosiaaliturvaj\xc3\xa4rjestelm\xc3\xa4n uudistusta ja keskushallinnon aluetukien v\xc3\xa4lit\xc3\xb6nt\xc3\xa4 lakkauttamista._NEWLINE_Goldwaterin kanta ihmisoikeuslains\xc3\xa4\xc3\xa4d\xc3\xa4nn\xc3\xb6n suhteen sai liev\xc3\xa4\xc3\xa4 kannatusta vuoden 1964 presidentinvaaleissa. Valtaosa vuoden 1964 ihmisoikeuslains\xc3\xa4\xc3\xa4d\xc3\xa4nt\xc3\xb6\xc3\xa4 vastustaneista senaattoreista ja edustajainhuoneen edustajista oli Yhdysvaltojen etel\xc3\xa4osien demokraatteja ja rotuerottelua kannattavat osavaltiot olivat vuosikymmenien ajan \xc3\xa4\xc3\xa4nest\xc3\xa4neet p\xc3\xa4\xc3\xa4asiassa demokraattisen puolueen ehdokkaita. Goldwater oli my\xc3\xb6s melko haluton vetoamaan kasvavaan tyytym\xc3\xa4tt\xc3\xb6myyteen monien valkoisten keskuudessa. Goldwater kuitenkin sai suurimman osan valitsijamiehist\xc3\xa4\xc3\xa4n etel\xc3\xa4valtioista, ja vuoden 1964 vaaleja voidaan pit\xc3\xa4\xc3\xa4 yhten\xc3\xa4 t\xc3\xa4rkeimmist\xc3\xa4 askelina siin\xc3\xa4, ett\xc3\xa4 etel\xc3\xa4st\xc3\xa4 tuli republikaanien tukialuetta._NEWLINE_Demokraattien ehdokas Lyndon B. Johnson voitti Goldwaterin vaaleissa saaden 60,9\xc2\xa0% valtakunnallisista \xc3\xa4\xc3\xa4nist\xc3\xa4 Goldwaterin 38,4\xc2\xa0% vastaan. Kaksipuoluej\xc3\xa4rjestelm\xc3\xa4ss\xc3\xa4 Johnsonin voittomarginaali oli suuri ja h\xc3\xa4n sai prosenteilla mitattuna itselleen Yhdysvaltojen historian suurimman \xc3\xa4\xc3\xa4nipotin sitten George Washingtonin. Osavaltioiden valitsijamies\xc3\xa4\xc3\xa4net jakaantuivat Johnsonille 486\xe2\x80\x9352.\n_START_SECTION_\nVaalien j\xc3\xa4lkeen\n_START_PARAGRAPH_\nElokuvan\xc3\xa4yttelij\xc3\xa4n\xc3\xa4 ty\xc3\xb6skennellyt ja aiemmin demokraattista puoluetta kannattanut Ronald Reagan kiinnostui republikaanisesta puolueesta Goldwaterin vaalikampanjasta ja -teemoista inspiroituneena. Vuonna 1966 h\xc3\xa4n pyrki Goldwaterin kehotuksesta Kalifornian kuvern\xc3\xb6\xc3\xb6riksi ja tuli valituksi. Goldwater palasi senaattiin vuonna 1969 ja palveli senaattorina aina vuoteen 1987 asti, jolloin vet\xc3\xa4ytyi politiikasta. H\xc3\xa4n kuitenkin jatkoi Yhdysvaltojen tilanteen ja entisen puolueensa kommentoimista aina kuolemaansa saakka._NEWLINE_Watergate-skandaalissa Goldwater vaati menestyksekk\xc3\xa4\xc3\xa4sti presidentti Nixonia eroamaan. "Goldwater-hetki" tarkoittaa nyky\xc3\xa4\xc3\xa4n hetke\xc3\xa4, jona vaikutusvaltainen poliitikko k\xc3\xa4\xc3\xa4ntyy avoimesti omasta puolueestaan tulevaa presidentti\xc3\xa4 vastaan._NEWLINE_Goldwater inhosi "jokaista likaista temppua k\xc3\xa4ytt\xc3\xa4v\xc3\xa4\xc3\xa4" Johnsonia ja "kaikkein ep\xc3\xa4rehellisint\xc3\xa4" Nixonia. _NEWLINE_Barry Goldwater oli aktiivinen radioamat\xc3\xb6\xc3\xb6ri (kutsumerkki K7UGA).\n_START_SECTION_\nYmp\xc3\xa4rist\xc3\xb6n puolesta\n_START_PARAGRAPH_\nGoldwater tuki voimakkaasti ymp\xc3\xa4rist\xc3\xb6nsuojelua. Vuonna 1969 h\xc3\xa4n perusteli kantaansa:_NEWLINE__NEWLINE_\xc2\xbbKoen voimakkaasti, ett\xc3\xa4 [Nixonin] hallinto on t\xc3\xa4ysin oikeassa tarttuessaan ankarasti yrityksiin, korporaatioihin ja kuntiin, jotka saastuttavat kansakunnan ilmaa ja vett\xc3\xa4. Vaikka uskon vahvasti vapaaseen yritteli\xc3\xa4isyyteen ja kaikkeen siihen kuuluvaan, uskon viel\xc3\xa4kin vahvemmin  kansalaistemme oikeuteen el\xc3\xa4\xc3\xa4 puhtaassa ja saasteettomassa ymp\xc3\xa4rist\xc3\xb6ss\xc3\xa4. Siksi katson, ett\xc3\xa4 kun saastuttamista l\xc3\xb6ytyy, se pit\xc3\xa4\xc3\xa4 pys\xc3\xa4ytt\xc3\xa4\xc3\xa4 alkul\xc3\xa4hteell\xc3\xa4, vaikka t\xc3\xa4m\xc3\xa4 vaatisi tiukkoja hallituksen toimia kansantaloutemme t\xc3\xa4rkeit\xc3\xa4 lohkoja vastaan.\xc2\xbb\n_START_SECTION_\nHomoseksuaalien puolesta\n_START_PARAGRAPH_\nArvostellessaan armeijan homoseksuaalikieltoa Goldwater sanoi: "Kaikki tiet\xc3\xa4v\xc3\xa4t, ett\xc3\xa4 homot ovat palvelleet kunniakkaasti armeijassa ainakin Julius Caesarin ajoista asti."'